Na temelju članka 14. stavak 1. Zakona o proračunu (Narodne Novine broj 144/21) i članka 30. Statuta općine Čaglin (Službeni glasnik općine Čaglin broj 2/23) Općinsko vijeće općine Čaglin na 17. sjednici održanoj 15.prosinca 2023. godine donijelo je

**O D L U K U**

**o izvršenju proračuna Općine Čaglin za 2024. godinu**

**I OPĆE ODREDBE**

**Članak 1.**

Ovom se Odlukom uređuje izvršenje Proračuna općine Čaglin za 2024. (u daljnjem tekstu: Proračun), upravljanje financijskom i nefinancijskom imovinom, prava i obveze korisnika proračunskih sredstava, ovlasti općinskog načelnika u izvršenju Proračuna te druga pitanja u izvršenju Proračuna.

**II SADRŽAJ PRORAČUNA**

**Članak 2.**

Proračun se sastoji od općeg i posebnog dijela, te projekcija. Opći dio proračuna čini Račun prihoda i rashoda i Računa financiranja. Račun prihoda i rashoda Proračuna sastoji se od prihoda i rashoda prema ekonomskoj klasifikaciji. Posebni dio proračuna sastoji se od plana rashoda i izdataka proračunskih korisnika iskazanih po vrstama, raspoređenih u programe koji se sastoje od aktivnosti i projekata. Projekcije se donose za naredne dvije godine, a u Planu razvojnih programa iskazani su planirani rashodi Proračuna vezani uz provođenje investicija za trogodišnje razdoblje koji sadrže ciljeve i prioritete razvoja jedinice. Prihodi, primici, rashodi i izdaci proračuna iskazani su prema proračunskim klasifikacijama (organizacijska, ekonomska, funkcijska, programska klasifikacija i izvorima financiranja).

**III IZVRŠENJE PRORAČUNA**

**Članak 3.**

Proračun se izvršava u skladu s raspoloživim sredstvima i dospjelim obvezama.

Za izvršenje Proračuna u cjelini odgovoran je općinski načelnik.

Naredbodavac za izvršenje Proračuna u cjelini je općinski načelnik.

Prihodi proračuna ubiru se i uplaćuju u proračun u skladu sa zakonom ili drugim propisima, neovisno o visini prihoda planiranih u proračunu.

**Članak 4.**

Namjenski prihodi i primici proračuna jesu pomoći, donacije, prihodi za posebne namjene od prodaje ili zamjene imovine u vlasništvu Općine, naknade s naslova osiguranja i namjenski primici od zaduživanja.

Prihodi i primici iz stavka 1. ovog članka uplaćuju se u Proračun.

**Članak 5.**

Namjenski prihodi iz članka 4. ove Odluke koji nisu iskorišteni u prethodnoj godini prenose se u proračun za tekuću proračunsku godinu.

Ako su namjenski prihodi i primici uplaćeni proračunskim korisnicima u nižem opsegu nego što je iskazano u Proračunu, korisnik Proračuna može preuzeti i plaćati obveze samo u visini stvarno uplaćenih, odnosno raspoloživih sredstava.

Uplaćene i prenesene, a neplanirane pomoći, donacije i prihodi za posebne namjene i namjenski primici od zaduživanja mogu se koristiti prema naknadno utvrđenim aktivnostima i/ili projektima.

Prihodi kojima je posebnim odredbama utvrđena namjena mogu se, u slučaju nedostataka drugih prihoda Proračuna, pozajmiti za druge namjene pod uvjetom da se vodi knjigovodstvena evidencija o visini pozajmice i izvršenim povratima.

**Članak 6.**

Stvarna naplata prihoda nije ograničena procjenom prihoda u Proračunu.

Proračunska sredstva koristit će se samo za namjene koje su utvrđene Proračunom i to do visine utvrđene u Posebnom djelu proračuna. Korištenje proračunskih sredstava posebnog djela Proračuna ovisit će o visini i dinamici ostvarenja prihoda Proračuna.

U slučaju neravnomjerne dinamike priljeva sredstava općinski načelnik može samostalno utvrđivati prioritete izmirenja proračunskih izdataka, a prioritet će imati otplate glavnice i kamata prema poslovnoj banci.

**Članak 7.**

Pogrešno ili više uplaćeni prihodi u Proračun, vraćaju se uplatiteljima na teret tih prihoda.

Pogrešno ili više uplaćeni prihodi u proračun prethodnih godina, vraćaju se uplatiteljima na teret rashoda Proračuna tekuće godine.

Odluku o povratu donosi načelnik na temelju dokumentiranog zahtjeva.

**Članak 8.**

Sredstva za materijalna prava uposlenika Jedinstvenog upravnog odjela, koja su planirana Proračunom, isplaćuju se u visini neoporezivih iznosa propisanih Pravilnikom o porezu na dohodak.

Isplatu materijalnih prava iznad iznosa propisanih Pravilnikom o porezu na dohodak može odobriti općinski načelnik.

Masu sredstava za dodatke za uspješnost u radu u Jedinstvenom upravnom odjelu, te prekovremeni rad i Božićnicu utvrđuje općinski načelnik, sukladno osiguranim proračunskim sredstvima koja su Odlukom o proračunu planirana u masi sredstava za isplatu plaća.

**IV UPRAVLJANJE IMOVINOM**

**Članak 9.**

Raspoloživim novčanim sredstvima na računu Proračuna upravlja Općinski načelnik. Slobodna novčana sredstva Proračuna mogu se oročiti kod poslovne banke poštujući načela sigurnosti, likvidnosti i isplativosti ulaganja. Ugovor o ulaganju sredstava potpisuje općinski načelnik, na temelju odluke kojom se utvrđuju uvjeti ulaganja novčanih sredstava. Novčana sredstva iz stavka 1. ovog članka mogu se planirati samo s povratom do 31. prosinca 2024. godine.

**V ODGOVORNOSTI I OBVEZE U IZVRŠENJU PRORAČUNA**

**Članak 10.**

Općinski načelnik odgovoran je za zakonito i pravilno planiranje i izvršavanje Proračuna.

Kontrola postupka u pripremi i izvršenju proračuna, praćenje primjene proračunskog računovodstva te poslovi financijskog izvješćivanja obavljat će se u Jedinstvenom upravnom odjelu.

**Članak 11.**

Svi korisnici proračunskih sredstava obvezni su dati sve potrebne podatke, isprave i izvješća koja se od njih zatraže. Ako se prilikom obavljanja kontrole utvrdi da su sredstva bila nepravilno korištena korisniku će se umanjiti sredstva u visini nenamjenskog korištenja sredstava ili će se privremeno obustaviti isplata sredstava na stavkama s kojih su sredstva bila nenamjenski utrošena. Odluku o umanjenju i obustavi doznake sredstava donijet će Općinski načelnik.

**VI URAVNOTEŽENJE PRORAČUNA I PRERASPODJELA SREDSTAVA**

**PRORAČUNA**

**Članak 12.**

Ako tijekom godine dođe do znatnije neusklađenosti planiranih prihoda/primitaka i rashoda/izdataka Proračuna, njegovo uravnoteženje odnosno preraspodjela sredstava između proračunskih korisnika, izvršit će se putem Izmjena i dopuna Proračuna.

Općinski načelnik na vlastitu inicijativu ili na zahtjev djelatnice za financije, može odobriti preraspodjelu sredstava unutar pojedinog razdjela ili između pojedinih razdjela odnosno pozicija, ali s tim da umanjenje pojedine stavke ne može biti veće od 5% sredstava utvrđenih u stavci koja se umanjuje.

**Članak 13.**

Proračun se izvršava od 01. siječnja do 31. prosinca 2024. godine. Samo naplaćeni

prihodi u kalendarskoj godini priznaju se kao prihodi proračuna za 2024.

**VII PRIJELAZNE I ZAVRŠNE ODREDBE**

**Članak 14.**

Ova Odluka stupa na snagu osmog dana od objave u Službenom glasniku općine Čaglin, a primjenjivat će se od 01. siječnja 2024. godine.

R E P U B L I K A H R V A T S K A

POŽEŠKO SLAVONSKA ŽUPANIJA

OPĆINA ČAGLIN

Općinsko vijeće

KLASA: 400-01/23-01/4

Predsjednik Općinskog vijeća

Željko Šutić

URBROJ: 2177-3-1-23-2

Čaglin,15.prosinca 2023. godine